b'\n_START_ARTICLE_\nMarjan Zajec\n_START_SECTION_\n\xc5\xbdivljenje in delo\n_START_PARAGRAPH_\nPravo je \xc5\xa1tudiral na ljubljanski PF, kjer je 1929 tudi doktoriral. Kot odvetnik je deloval v Ljubljani. Politi\xc4\x8dno je deloval v Jugoslovanski nacionalni stranki (JNS); malo pred vojno je postal tajnik banovinskega odbora JNS. Po okupaciji Slovenije 1941 je kot predstavnik liberalnih politikov deloval v protirevolucionarnem taboru, bil je \xc4\x8dlan sokolskega vojnega sveta in odbora va\xc5\xa1kih stra\xc5\xbe, zavzemal se je za ustanovitev ljubljanske mestne stra\xc5\xbee. Z A. \xc5\xa0majdom je jeseni 1944 pripomogel k ustanovitvi Narodnega odbora za Slovenijo in nato postal njegov tajnik. Tik pred koncem vojne je bil med glavnimi pogajalci z generalom E. R\xc3\xb6senerjem za prevzem civilne in voja\xc5\xa1ke oblasti. Po kon\xc4\x8dani vojni se je odselil v Argentino, kjer se je sprva pre\xc5\xbeivljal kot delavec, kasneje pa kot uradnik v zasebnem naftnem podjetju.'